Festa del animal VNG - Festa de l'animal Vilanova i la Geltrú\nÈxit de participació i adopcions\nLa Festa de l'Animal va tornar a congregar nombrosos amants dels animals a la Rambla de la Pau.\nAquest dissabte la rambla de la Pau ha acollit la VII Festa de l'Animal amb\nuna 40a d'expositors i més de 30 activitats de divulgació i orientació al voltant del benestar animal i la tinença responsable, així com la passarel·la de l'adopció, amb 50 animals candidats a ser adoptats. Al migdia es va inaugurar la instal·lació 'Agility' situada a l'espai de gossos de Baix-a-Mar, amb una desena d'aparells per promoure l'activitat física dels gossos acompanyats dels seus propietaris. El regidor d'Urbanisme, Habitatge i Medi Ambient, Xavier Serra i la regidora de Cultura, Adelaida Moya hi van assistir, visitant posteriorment la fira i els expositors.\nDes de l'estand de l'Ajuntament de #VNG i de la Mancomunitat Penedès-Garraf es va aprofitar l'aparador de la #FestadelAnimal per conscienciar i informar sobre la cura i tinença responsable que requereixen els animals domèstics.\nTot a punt per a la VII Festa de l'Animal a Vilanova i la Geltrú\nJuntament amb la quarantena d’expositors del recinte firal, la Festa de l’Animal també oferirà activitats, tallers i xerrades.\nLa Festa de l’Animal torna a Vilanova i la Geltrú el dissabte 20 d’octubre amb diverses activitats, tallers, exhibicions i, el repte enguany com en les edicions anteriors, de continuar treballant per sensibilitzar la ciutadania vers la tinença responsable d’animals.\nLa 7a edició de la Festa de l’Animal, que tornarà a omplir la rambla de la Pau, entre els carrers de l’Àncora i de Conxita Soler, d’una trentena de propostes lúdiques, també comptarà amb la ‘Passarel·la de l’Adopció’ una iniciativa que vol facilitar l’adopció responsable de gossos que es troben acollits a les dependències de la Mancomunitat Penedès-Garraf i en entitats protectores. La Festa de l’Animal se celebrarà el dissabte 20 d’octubre de les 10 a les 20.30 h i, es preveu comptar amb la participació de 40 expositors.\nLa festa compta amb un bon nombre d’activitats, xerrades i tallers que s’aniran succeint al llarg de tot el dia. Destaquen el Canicross popular; la inauguració del circuit Agility a l’espai de gossos de Baix-a-Mar o la pasarel·la ‘Adopta’m’. Quant a les xerrades, s’aniran realitzant cada 30 minuts amb temàtiques tan diverses com els gats urbans; l’esport per a gossos; les pautes per a una bona adaptació i convivència en cas d’adoptar un gos o tractaments d’acupuntura per animals de companyia. Així mateix al matí i a la tarda hi haurà sengles tallers per donar a conèixer el funcionament de la pista d’Agility.\nL’organització de la Festa de l’Animal és una iniciativa de la Regidoria de Medi Ambient de l’Ajuntament de Vilanova i la Geltrú i de la Mancomunitat Penedès-Garraf per fer possible un punt de trobada de les entitats animalistes i alhora donar a conèixer els projectes de les principals protectores i empreses del sector.\nUna Festa de l'animal carregada activitats\nGaire bé una trentena activitats per divulgar coneixements i capacitats dels nostres amics.\n36 expositors, la festa continua creixent.\nII Canicross Popular a la Festa de l'Animal\nEl proper dia 20 d’octubre de 2018 tindrà lloc la VII FESTA DE L’ANIMAL 2018 a la Rambla de la Pau. Una de les activitats programades és el 2n CANICROS POPULAR DE LA FESTA DE L’ANIMAL, que començarà a les 10 h del matí. Per tal que podeu participar i/o fer difusió, us adjuntem el formulari d’inscripció i el reglament.\nEl període d’inscripció és del 9 al 18 d’octubre, el podeu enviar per correu electrònic a mediamb@vilanova.cat.\nFormulari 2n Canicross Popular\nEn marxa la VII Festa de l'Animal a Vilanova i la Geltrú\n"Festa de l'animal" es celebrarà el proper 20 d'octubre a la Rambla de la Pau.\nAquest dissabte 20 d’octubre celebrarem la setena edició de la Festa de l'animal, organitzada conjuntament entre l'Ajuntament de Vilanova i la Geltrú i la Mancomunitat Penedès-Garraf. Des de el novembre 2012 aquesta iniciativa no ha parat de créixer. Tant és així,la passada edició es va arribar a la xifra de 39 expositors i 29 activitats. Lluny queda aquella primera fira amb 18 expositors.\nVolem continuar sent el punt de trobada i una plataforma per donar a conèixer els projectes de les principals protectores i empreses del sector. Com cada any tindrem les seccions habituals de: La Passarel·la de l’Adopció, l’Àgora Animal, l’Espai d’Activitats i Habilitats. Tot per tal que a prop de 5.000 persones gaudeixen i es consciencien sobre tot allò que envolta aquest món.\nCom és habitual La Festa tindrà una durada de matí i tarda el dissabte esmentat, i el transcurs d’aquesta diada es desenvoluparan activitats divulgatives i demostratives amb gossos, i també tallers de sensibilització i conscienciació.\nDes de la regidoria de medi ambient ens plau convidar-vos a participar d’aquesta festa, i ens agradaria poder comptar amb la vostra col·laboració i a ser presents, si s’escau, amb una carpa i un espai de ponències on pugueu divulgar l’activitat de l’entitat o empresa que representeu, i que ens aporteu el vostre suport en aquesta sisena edició de la Festa de l’Animal.\nTambé hi haurà, com en edicions anteriors,el II Canicross popular, la revisió gratuïta microxips a gossos i gats, amb la col·laboració del CAAD Penedès (Centre d'Acollida d'Animals Domèstics). El personal del centre comprovarà si la mascota disposa de microxip correctament implantat, i si aquest està donat d'alta en els arxius corresponents. En cas necessari, el titular de l'animal podrà actualitzar gratuïtament les dades de contacte. En aquest cas només haurà de dur la cartilla sanitària de l'animal, una fotocòpia del DNI i signar el document de modificació de dades. La identificació amb microxip, la xapa identificativa i el cens municipal són obligatoris a tot Catalunya.\nLa Festa de l'Animal arriba a la setena edició augmentant la participació tant d'empreses del sector com de protectores del territori. L'esdeveniment s'està consolidant com un punt de trobada d'organitzacions i empreses del sector, a la vegada que vol incidir en la lluita contra l'abandonament animal, els comportaments incívics a la via pública i vol donar una segona oportunitat als animals que han patit abandonaments. També són objectius de l'activitat potenciar la identificació dels animals, conscienciar sobre la responsabilitat, compromís i dedicació que suposa tenir un animal de companyia, donar a conèixer els serveis que l'Ajuntament dóna als animals de la ciutat i mostrar les qualitats, habilitats i capacitats d'aquests animals.\nEl teu gos et treu a passejar?\nTaller pràctic de pautes de maneig perquè El teu gos estira de la corretja?\nNo respon quan el crides? No et fa cas? Pateixes quan et trobes amb altres gossos? u i el teu gos gaudiu del passeig.\nEn aquest taller pràctic et donarem eines per ensenyar el teu gos a obeir les teves ordres durant el passeig i en les interaccions amb altres gossos. Parlarem del material més adequat i donarem pautes de maneig per evitar situacions conflictives.\nAprendràs amb exercicis pràctics com millorar el passeig amb corretja, basats en el reforç positiu i en la gestió de les emocions del gos, per fomentar una correcta educació i relació social del teu animal.\nImpartit per: www.wecandog.com\nValentina Mariotti - Veterinària 652331005\nOsca Ibáñez - Tècnic en activitats assistides amb animals 617328816\nPlaces Limitades. Cal fer inscripció prèvia.\nLloc: Parc de la Torre d'enveja


És un taller plàstic sobre el dret a l’habitatge en el que descobrim com viuen altres nenes i nens en barris de barraques o faveles. (fenomen estès arreu del món i que ha estat present també a Catalunya). Ens posem en el seu lloc reflexionant sobre el què és essencial en un habitatge. Veiem imatges de barris de faveles i fem una maqueta de ciutat.\nMaterial: Els nens i nenes duen de casa material de rebuig que reciclem a l’aula: bàsicament caixes de cartró, retalls de roba i elements de la natura.


Alexander Golovín, de l'associació Institut Ostrom, nou assessor d'Universitats per 60.000€ sense haver acabat la carrera | La Santa Espina\nAlexander Golovín, de l'associació Institut Ostrom, nou assessor d'Universitats per 60.000€ sense haver acabat la carrera\nAlexander Golovín assessorarà la consellera puigdemontista Geis (JxCat), que encapçala el Departament d'Universitats i Recerca, al govern processista de Pere Aragonès (ERC)\nAhir, 13 de setembre de 2021, per sorpresa de la comunitat liberal, el Diari Oficial de la Generalitat (DOGC) va publicar el nomenament d’Alexander Golovín i Sivera com a assessor especial en matèria de polítiques estratègiques del Departament de Recerca i Universitats, el qual és encapçalat per la consellera Gemma Geis (JxCat).\nQue la Juliana Canet defensi que en Golovin cobri pagueta quan la qualificació dels dos és dubtosa (malgrat tinguin una exposició pública que pugui fer les seves contractacions mínimament racionals als seus empleadors) no es hauria d'escandalitzar. És l'starsystem que es defensa.\n— Joan (@joanfillo) September 13, 2021\nQuè ha fet Golovín i quant cobrarà?\nNascut el 1999, per tant amb vora 22 anys actualment, assessorarà la consellera puigdemontista Geis (JxCat) sense haver acabat cap estudi universitari —no ha finalitzat el grau en Relacions Internacionals a la Universitat Ramon Llull i ni el d'Estudis Hebreus a la Universitat de Barcelona— ni tenir cap experiència laboral en estratègia universitària. La xarxa social Twitter s'ha sobtat que algú amb aquest currículum pugui assessorar la consellera de Recerca i Universitats.\nAixò del Golovin, els liberals sense ofici ni benefici i la pagueta en una administració pública ens recorda que els catalans no som espanyols però no som millors que els espanyols.\n— Jordi Serracant Carré (@JordiSerracant) September 13, 2021\nA tot això, segons indica el DOGC, li correspondrà una retribució pública de funcionari del grup A, nivell de destinació 24.4, jornada i horari de dedicació especial i complement específic de 28.013,04 euros anuals. És a dir, segons les taules retributives dels treballadors públics publicades per la Generalitat de Catalunya i incloent-hi al sumatori la complementació per la tasca específica que desenvoluparà Golovín, suposa un import total superior als 60.000 euros anuals, la qual cosa vol dir que percebrà 5.000 euros mensuals.\nAquest argument que si critiques la paga assignada a Golovín és perquè en voldries una tu és de cretí rematat.\n— Josep Sala i Cullell (@SalaiCullell) September 13, 2021\nD'on surt Golovín?\nEl 2017, va presentar-se amb 18 anys a la candidatura que encapçalava el filòsof Bernat Dedéu amb el nom Ordre i Aventura, la qual va ser deterrotada per la de l'historiador i catedràtic d'Història Jordi Casassas. D'aleshores ençà, Golovín, que actualment col·labora amb Els Matins (TV3), Via Lliure (RAC1) i El Nacional, ha estat un dels membres fundadors de l'associació Institut Ostrom —denominat inicialment Catalans Lliures— (2018) que s’ha proclamat contrari a acceptar subvencions per ser independents.\nEl drama (que no aplica al cas Golovin) és que les joventuts dels partits polítics hagin esdevingut autèntiques agències de col.locació laboral de joves amb poca o cap experiència per a càrrecs triats a dit, tant a la Gene com a d'altres administracions públiques catalanes.\n— Abel Riu (@abel_riu) September 13, 2021\nTanmateix, les contradiccions afloren quan Dedéu va publicar, diumenge 5 de setembre de 2021, una opinió a El Nacional contrària als joves endollats al govern processista presidit per Pere Aragonès (ERC).\nArticle d’en Dedéu sobre el cas Golovin.\nLa pagueta dels joves https://t.co/RClmZhAS8r\n— Martí Cabré 🇫🇴🇳🇮🇱🇷 (@marticabre) September 13, 2021\nA més, al·ludint sense citar ni mencionar Golovín, Dedéu ha sortit en defensa del nou endollat governamental. Dedéu acomboia qui ha apadrinat els últims anys.\nAtureu la bilis, que la majoria de vosaltres us hauríeu venut o esteu fotent el cul per la meitat de preu.\n— Bernat Dedéu (@BernatDedeu) September 13, 2021\nAtrapat amb la pròpia hemeroteca\nAprofundint a l'hemeroteca, observem com el 2020 Golovín va comentar a Twitter que “Més del 73% dels assalariats públics es troben per sobre del decil 7 [més de 2.187 euros mensuals], és a dir, entre el 30% que més guanya”, i que “si és a costa d’un contribuent que està passant una situació molt complicada, sí, és un problema”.\n.@GemmaGeis cada un dels € del sou d'en Golovin és a costa d'un contribuent q està passant una situació molt complicada,molts d'ells becaris precaris,doctors sns estabilitat,professors lectors i associats,...\nNoia, has insultat a molta gent pic.twitter.com/z92Nh7FgiF\n— alfonsjm 🌊 (@alfonsjm) September 14, 2021


Diari d'una Selecció... Bèlgica-2007: Dia clau...</b\nHui dissabte 22, a partir de les 9:00 hores, la Selecció de Pilota Valenciana, ha de jugat cinc partides: 1 al Frontó, dues a Joc Internacional i dues a Llargues. Un dia clau per a la classificació perquè hi ha un enfrontament amb la Selecció de Bèlgica que va lider després de la primera jornada.\nEn la modalitat de Joc Internacional, Bèlgica té 5 punts en dues partides, cedint un punt davant França (6-4) malgrat haver guanyat. Per als nostres, una victòria en una partida que suma 3 punts, davant Holanda. Guanyar a Bèlgica seria passar al primer lloc, cedir un punt seria quedar-nos segon. No hem de fallar en aquesta partida clau en la classificació final.\nEn Frontó s'acarem a França que va cedir un punt davant Bèlgica. Guanyar-li de 2-0 seria posar-nos primer en la taula. Guanyar per empat seria deixar oberta la calssificació a properes partides, contra Bèlgica i Itàlia.\nEn la modalitat de Llargues els valencians ho han de guanyar tot. Bèlgica, que va lider, podria cedir un punt davant Holanda o perdre la partida. La Selecció valenciana té dues partides i sumant sis punts seria líder (sempre que Bèlgica no arrase a Holanda, un candidat al títol parcial). La primera partida la jugaran contra França que perdé la primera davant Bèlgica i guanyà la segona davnt Itàlia que té zero punts i cuer a la taula. Hi ha moltes possibilitats de fer sis punts amb les dues victòries, però no poden descuidar-se perquè amb tres jocs, el rival furta un punt que no podem regalar. Hem de guanyar-ho tot!.\nSort i Va de bo!.\nPublicat per Tagarinet a 10:01\nHa estat d'infart


Arcadi Oliveres: 'Amb la independència tampoc no tindríem més poder' - VilaWeb\nArcadi Oliveres: 'Amb la independència tampoc no tindríem més poder'\nTambé va parlar de la manca de qualitat de la democràcia. 'Aquesta democràcia és una burla. Fa tres setmanes hi va haver dos cops d'estat: els mercats van destituir dos caps d'estat, a Itàlia i a Grècia, elegits democràticament, per acabar posant-hi directius de Goldman Sachs'. I va recordar que Sarkozy i Merkel han imposat les seves tesis al conjunt d'estats de la Unió Europea. 'Ens ensarronen a tots. Prenen les decisions ells i fan allò que volen.'\nEncara hi va haver temps per a parlar del moviment del 15-M. Oliveres va recordar que no en va formar part ni en forma part, però que hi va participar sempre que li ho van demanar: 'quaranta-quatre vegades', va precisar. 'Les raons que van fer sorgir el 15-M encara hi són, i hi són més que mai.' Segons ell, va ser bo que s'acabés l'ocupació de les places, 'perquè la cosa es podria bastant', però que hi havia gent que continuava treballant i mobilitzant-se, per exemple amb el moviment contra els desnonaments.\nCicle d'encontres Implicats


General | CEE La Masana\nCEE La Masana\nEtapa infantil i primària\nEtapa Secundària Obligatòria\nSuport a estudis post-obligatoris\nNOFC (normes de centre)\nConnecta: llengua de signes en família\nEl diccionari visual\nDes del Departament d’ Educació, us fem arribar aquesta informació adreçada a totes les famílies… Llegeix més»\nGeneral, Portada Curs 21-22, famílies 0\nPodeu consultar el calendari escolar per aquest curs 2021-22… Llegeix més»\nGeneral, Portada Calendari, Curs 21-22 0\nExposició Bernardes de Salt\nRecentment els alumnes d’ESO van anar a veure una exposició de pintura de Jordi Muñoz Salló a les Bernardes de Salt. Una exposició dedicada a captar els detalls d’una imatge, concretament els gest com a reflex d’una emoció. El gest expressa més que les paraules, es gest a través d’imatges de mans i peus… Llegeix més»\nGeneral, Portada, secundària, sortides Salt 0\nEls volcans i la fageda d’Olot\nEl passat divendres 28 de maig, els alumnes de la Maçana vam realitzar la sortida de final de curs. Vam anar a Olot, als volcans i a la fageda. Un dels grups va visitar el volcà de Santa Margarida i l’altra grup el volcà Croscat. Després vam fer una volta amb carro per la fageda d’Olot. Va ser un dia molt bonic que vam gaudir molt, tant alumnes com mestres.… Llegeix més»\nESO, General, Portada, Primària Sortides, TERCER TRIMESTRE 0\nEls alumnes d’ESO de la Maçana, ahir dia 13 de maig, van anar a visitar el barri vell de Girona aprofitant l’exposició de “Temps de flors, a cel obert”. Van poder fer ruta pels diferents indrets que ofereix aquesta exposició com: Els Banys Àrabs, la Catedral, el passeig arqueològic, els jardins dels alemanys i el Museu d’Història dels jueus. … Llegeix més»\nGeneral, Portada, secundària, sortides Temps de flors, TERCER TRIMESTRE 0\nEl passat 23 d’abril vam celebrar Sant Jordi d’una manera diferent. Degut a la situació actual, vam decidir passar de la tradicional passejada entre parades de llibres i roses a una passejada pel nostre entorn natural. Concretament, vam anar fins al Pla dels Socs. Un cop allà, vam esmorzar i vam passar l’estona gaudint de la natura i participant en diferents jocs de caire lúdic.… Llegeix més»\nGeneral, Portada, Primària, secundària, sortides Sant Jordi 0\nSortida a Fontajau\nEl passat divendres 26 de març, tots els/les alumnes de la Maçana vam fer una sortida lúdica. Vam fer una caminada fins al Parc de Fontajau. Vam gaudir del bon temps i vam aprofitar per fer jocs diversos amb els dos grups estables. Va ser una jornada relaxada i lúdica que va permetre fomentar la cohesió en cada un dels grups.… Llegeix més»\nESO, General, Portada, Post-obligatòria, Primària, sortides jocs cooperatius 0\nEl passat dijous 11 de febrer, vam celebrar el Dijous Gras, com cada any. Durant el matí vam fer una caminada per l’entorn de Salt. Vam passar pel Safareig de les Dones i vam agafar el carril bici. Després vam passar per un caminet paral·lel al riu Ter i finalment vam arribar a la Pilastra, on vam menjar com ja és tradició un tall de coca.… Llegeix més»\nGeneral, Portada, sortides Carnestoltes 0\nEl dia 28 de Gener vam anar d’excursió amb els alumnes de 3r de l’escola veïna Silvestre Santaló . Vam descobrir l’entorn que ens envolta de Salt i la seva història amb un monitor: el riu Ter, les llúdrigues, les hortes….… Llegeix més»\nGeneral, Portada, Primària, sortides Sortides 0\nSortida al mercat de Salt\nEl passat divendres un grup d’alumnes d’ESO de la Maçana van anar al mercat de Salt donat que estan treballant l’alimentació saludable a l’aula. Van poder fer unes activitats relacionades amb els aliments: fruita i verdura.… Llegeix més»\nESO, General, Portada, secundària, sortides Salt 0\nCEE La Maçana\nAv. Folch i Torres, 6\n17190, Salt Catalunya Espanya\nCEE La Maçana | https://agora.xtec.cat/cee-lamassana


L'oposició de l'Ajuntament de Calonge demana la dimissió del regidor de Turisme, Mateu Lara\nL'oposició de l'Ajuntament de Calonge demana la dimissió del regidor de Turisme, Mateu Lara\nL'oposició de l'Ajuntament de Calonge, formada pels grups Ciutadans per Calonge-Sant Antoni, PSC i Sant Antoni Independent, presenta aquesta nit, en el decurs del Ple ordinari, una moció per reprovar l'actitud del regidor de Turisme, Mateu Lara. L'oposició acusa Lara d'actuar amb prepotència i d'haver tingut enfrontaments verbals amb alguns ciutadans del municipi. El regidor de Turisme de l'Ajuntament de Calonge, Mateu Lara, és el centre de les crítiques de l'oposició des de fa uns mesos. Li retreuen, entre altres qüestions, el seu mal estil, la falta de diàleg i la prepotència amb què actua. Per aquest motiu, l'oposició li demanarà, en el decurs del Ple d'aquesta nit, que dimiteixi. Si no ho fa, l'oposició demanarà a l'alcalde, Jordi Soler, que li retiri les atribucions. Ho explica el portaveu del PSC a l'Ajuntament de Calonge, Antoni Esteve.\nCITA ANTONI ESTEVE 1\nMateu Lara és l'únic regidor del grup AMICS, del qual també en formava part, fins fa uns dos mesos, el regidor d'Urbanisme, David Gràcia. Les desavinences entre un i altre, però, va fer que David Gràcia abandonés el grup AMICS, tot i que continua a l'Equip de govern. El portaveu del PSC, Antoni Esteve, creu que aquesta és una situació il·lògica. Per això, demana a l'alcalde de Calonge que destitueixi Lara, en el cas que aquest no dimiteixi, i que no tingui por de quedar-se en minoria. Antoni Esteve.\nCITA ANTONI ESTEVE 2\nEl fet que va destapar la caixa dels trons va ser l'adjudicació, abans de l'estiu passat, del servei de vigilància de les platges a una empresa vinculada amb el fill del regidor de Turisme, Mateu Lara. La concessió del servei va provocar els primers enfrontaments entre Lara i els tres grups de l'oposició de l'Ajuntament de Calonge.\nTall Antoni Esteve 1\nTall Antoni Esteve 2


La Petita Llibreria: 07/19/13\nLa portada de la primera novel·la de Daniela Krien ens convida a passejar pel camp, en un matí calorós aixoplugant-nos a l’ombra dels arbres més frondosos, seure en la tranquil·litat que s’hi respira i agafar un bon llibre per deixar volar la imaginació.\nAixò és una de les coses que li agrada fer més a la nostra protagonista, la Maria, una jove de setze anys que està a punt de madurar, de deixar enrere la seva adolescència per transformar-se en una dona que intenta descobrir que és allò que desitja pel seu futur. La seva vida s’agita de la mateixa manera que la terra sota les seus peus, ella està vivint amb la família del seu xicot, en Johannes. Una família que l’acull al seu mas, a l’Alemanya de l’Est.\nEns trobem a l’any 1990, el mur ha caigut i la reunificació d’Alemanya està començant a sacsejar la vida de la gent. Famílies que es retroben, records d’aquells que s’han perdut, i qüestions molt més quotidianes com les relacions familiars i la vida en un poble on tothom es coneix i és molt difícil guardar un secret. Però la Maria te un gran secret, un amor prohibit, il·lícit amb un home molt més gran que ella i que l’empeny a desitjar una vida molt diferent a la que li ofereix en Johannes.\nAlgun dia ens ho explicarem tot, no és només un títol bonic, una al·legoria a totes aquelles paraules que hauríem hagut de dir però que no hem pronunciat mai, un pensament profund i un anhel del passat en busca d’un hipotètic futur.\nLa història de la Maria ens aporta visions i guspires sobre la novel·la que la te encisada, “Els germans Karamàzov”, les paraules d’un dels seus personatges inspiren el títol quan diu que algun dia ressuscitarem tots nosaltres, ens tornarem a veure i ens ho explicarem tot.\nUna novel·la costumista sobre la vida al camp, on queden palesos els contrastos generacionals i com les persones han de encaixar en una nova vida de la mateixa manera que l’Alemanya de l’Est haurà d’encaixar a la nova Alemanya reunificada.\nUna historia d’amor i desamor, d’il·lusions trencades, de girs del destí, de nous amics i vells enemics, de política i de societat, però sobretot una historia sobre la vida.\nM’ha sorprès molt la narrativa de l’autora, fa servir contrastos molt marcats per destacar cada un dels personatges i els seus caràcters, juga fins i tot amb diferents aspectes de la personalitat de la Maria segons si es troba amb la seva mare, a can Johannes o en els braços d’en Henner, a més el ritme pausat i tranquil de la narració no prepara en absolut al lector pel final que l’espera. Jo no el vaig veure venir i em va sobtar, m’esperava un final més bucòlic i no tan dur.\nEl lector es pot quedar amb la impressió de que han jugat amb ell, que el final no encaixa del tot o que l’autora s’ha guardat alguna cosa que no ens vol explicar, però aquest regust al paladar agre-dolç es va aposentant i descobrirà que la vida és així, no la pots planificar i fer-la anar per allà on volem, és tot el contrari, hem d’aprofitar el moment i adaptar-nos nosaltres a allò que ens ofereix si volem sobreviure, i la Maria en les seves circumstàncies és una supervivent.\nL’Editorial Empúries aposta per una obra molt intimista i metafòrica, una joia en brut que el lector anirà polint pàgina rere pàgina, fins acabar amb un diamant de sang a les mans.


SEA OF THIEVES CREUA 15 MILIONS DE JUGADORS DES DEL LLANÇAMENT\nUna mica més de dos anys des del seu llançament a Xbox One i Windows 10, Sea of Thieves ja s'ha convertit en una de les noves IP de jocs amb més èxit de Microsoft. Aquest matí, Rare productor executiu anunciat que ara el joc pirata ha estat jugat per més de 15 milions de jugadors a tot el món, 5 milions més des del gener.\n'També ens sentim humils perquè més gent hagi jugat a Sea of Thieves durant els primers sis mesos del 2020 que la que va jugar durant tot el 2019, que va ser més que el 2018', va escriure Neate. Segons l'executiu, el mes passat va ser el més gran de Sea of Thieves des del llançament amb 3,3 milions de jugadors nous i més d'1 milió de còpies venudes a Steam. El joc pirata es va llançar a la plataforma de Valve el 3 de juny i s'ha mantingut entre els més venuts a nivell mundial des d'aleshores.\nSea of Thieves no va rebre bones crítiques al llançament, però la capacitat de Rare d'oferir actualitzacions de contingut gratuïtes de manera coherent va ser fantàstica per mantenir els jugadors compromesos i incorporar-ne de nous. L'enfocament del joc pirata en PvP i esdeveniments inesperats com els atacs de Kraken també van ajudar molt a convertir-lo en un joc entretingut per veure-ho a Twitch i altres plataformes de transmissió de jocs.\nDesprés que Rare hagi passat molts anys treballant en jocs Kinect per a Microsoft, és bo veure que l'estudi amb seu al Regne Unit darrere de jocs emblemàtics com GoldenEye o Perfect Dark encara pot oferir jocs d'èxit. La pressió ara està sobre els altres estudis de jocs de Microsoft i esperem veure alguns resultats de les recents adquisicions d'estudis de la companyia durant el Xbox Games Showcase el 23 de juliol.\ncomptador de bateria per a windows 10\nrockstar gears of war walmart\nDreceres de teclat per a Windows 8\nesborra l'historial de Microsoft Edge sense obrir-lo


La mesura suposarà un estalvi als comptes de l'Estat de 32,5 milions d'euros\nper Alejandro Cañete dissabte, 2 de gener 2020 - 16:32h\nL'inici del 2021 ha portat l'abaratiment de més d'un miler de medicaments a l'Estat espanyol. Aquest 1 de gener ha entrat en vigor l'Ordre SND/1121/2020 —publicada al BOE el 28 de novembre—, que actualitza el sistema de referència de preus de medicaments del Sistema Nacional de Salut, rebaixant el cost de 1.300 referències que es poden trobar a les farmàcies d'arreu d'Espanya.\nEls medicaments que es troben al llistat s'utilitzen per tractat problemes de salut de tota mena. Per exemple, l'àcid alendrònic —present en molts tractaments contra l'osteoporosi— o la prednisolona —un dels antiinflamatoris més habituals. També hi ha una part important dels que es fan servir contra l'asma —bromur d'ipratropi, budesonida, fluticasona i formoterol— i principis que tracten el glaucoma —com el bimatoprost i el latanoprost—, així com aquells que s'utilitzen per al tractament de la trombosi —enoxaparina— o les infeccions de la pell —ciclopirox— i bacterianes —ciprofloxacina.\nAlguns fàrmacs del llistat acumulen una reducció del 50% del seu preu, un fet que ajudarà a reduir la factura farmacèutica de l'Estat. Entre aquests medicaments que des de l'1 de gener costen la meitat, hi ha l'atomoxetina, que s'utilitza per al trastorn per dèficit d'atenció amb hiperactivitat. Així mateix, també reduiran el seu cost de manera important l'antibiòtic fenoximetilpenicil·lina, l'analgèsic fentanil i la hidrocortisona.\nLes farmàcies, les grans perjudicades\nEls nous preus de tots aquests fàrmacs, així com les seves característiques particulars, es poden consultar l'Ordre del BOE que ha entrat en vigor aquest mateix 1 de gener. Des d'ahir, les farmàcies venen aquests medicaments, que van a càrrec del Sistema Nacional de Salut, amb la corresponent reducció de preu, beneficiant així els usuaris i l'Estat, que amb aquesta mesura reduirà la despesa en 32,5 milions d'euros.\nLes grans perjudicades de la mesura, però, seran les farmàcies, que veuran com la seva factura cau uns 6,4 milions d'euros, segons càlculs realitzats pel Consell General de Col·legis Oficials de Farmacèutics (CGCOF).\nCal recordar que el sistema de preus de referència dels medicaments que finança l'Estat es revisa anualment, tot i que mensualment també hi ha ajustaments, per l'aplicació del sistema d'agrupacions homogènies.\nUrgent: Nou brot de coronavirus detectat en un hospital català


La 12a edició d’aquesta proposta cultural i gastronòmica comptarà amb 7 parades i oferirà totes les seves activitats i productes virtualment\ngastronomia oli d'oliva Segrià Camins de l'Or Líquid al Segrià Sec Aspa\nEl Consell Comarcal del Segrià ens convida un any més a redescobrir els racons més entranyables del Segrià Sec amb través dels Camins de l'Or Líquid.\nEs tracta d'una proposta d'activitats que posa en alça tots els beneficis de l'oli d'oliva verge extra així com els productors de proximitat d'aquesta clau nutricional de la nostra dieta.\nEls Camins de l'Or Líquid d'enguany tindran un total de 7 parades, que es desenvoluparan en 7 municipis del sud de la comarca des d'aquesta setmana i fins el pròxim 20 de desembre\nAspa és la protagonista de la primera parada dels Camins de l’Or Líquid d’enguany, que té lloc del 2 al 8 de novembre, una edició molt especial adaptada totalment a les circumstàncies sanitàries i que ha organitzat tota la seva programació online.\nRegada pel riu Set, caracteritza la vila d’Aspa els extensos camps de secà, plens d’oliveres, cereals i ametllers, conreus mediterranis de tradició que s’han mantingut tot i el pas del temps sota l’atenta mirada de l’Església de sant Julià, de façana barroca, i les restes del palau gòtic.\nEl Consell Comarcal del Segrià ha substituït els tradicionals esmorzars a les cooperatives per tallers, xerrades i receptes de cuina al seu canal de Youtube, concursos radiofònics i una campanya de publicitat per promoure la compra virtual\nAquesta setmana, el tastador Jaume Aran, del Panell de Tast de Catalunya serà l'encarregat de tutoritzar un tast d'oli d'oliva verge extra, una activitat que es podrà gaudir a través del Canal de Youtube del Consell Comarcal del Segrià.\nEn aquest, tot el públic també podrà descobrir els beneficis reals de l'or líquid a través de l'entrevista al metge del municipi i director de l'ABS Rural Sud, el Dr. Manolo Guiu.\nPer altra banda, l’organització dels Camins de l’Or Líquid volen posar a prova a petits i grans respecte als seus coneixements sobre els municipis amfitrions d’aquest certamen.\nAixí, organitzen amb l’emissora de ràdio ponentina UA1 un concurs radiofònic on se’ls reptarà, cada setmana, podent guanyar un lot d’oli d’oliva verge extra.\nEls guardonats d'aquesta setmana gaudiran dels productes de la cooperativa d’Aspa.\nLes activitats tenen a lloc durant el novembre i desembre, coincidint amb la campanya de la recollida de l‘oliva


Ajuntament i Generalitat es comprometen a treballar per incrementar el nombre de places de residència per a la gent gran\nVisita conseller El Homrani\nEn el marc de la visita institucional que el conseller El Homrani ha fet avui a L’Hospitalet\nL’Ajuntament de L’Hospitalet i la Conselleria de Treball, Afers Socials i Família s’han compromès a continuar treballant en la concertació de places de residència i centres de dia per a gent gran, de les quals la ciutat té un important dèficit. Així ho han acordat avui l’alcaldessa de L’Hospitalet, Núria Marín, i el conseller de Treball, Afers Socials i Família, Chakir El Homrani, en el decurs de la visita institucional que el conseller ha fet a la ciutat.\nNúria Marín ha anunciat la construcció de nous equipaments per a la gent gran a Santa Eulàlia i a Sant Josep: “Aquest estiu començaran les obres de construcció d’una residència a Santa Eulàlia, amb més 100 places per a residents i 40 de centre de dia, i, en un any, estarem en disposició de construir-ne una altra al barri de Sant Josep”.\nL’alcaldessa també ha anunciat l’oferiment de la ciutat com a espai pilot on desenvolupar “nous serveis innovadors d’acompanyament a l’envelliment actiu de les persones a casa seva i al seu barri”.\nMarín i El Homrani també han abordat diverses qüestions relacionades amb l’ocupació, l’atenció social, la infància i les famílies a la ciutat en un clima de diàleg, segons han manifestat en acabar.\nLa visita del conseller El Homrani a L’Hospitalet ha finalitzat al Centre de Formació i Orientació al Treball de L’Hospitalet (CEMFO), a la carretera del Mig, on ha pogut conèixer de prop les instal•lacions del Centre de Formació d’Hostaleria i del Centre d’Automoció i també les experiències i les opinions dels seus alumnes.\nA preguntes dels periodistes sobre la invitació que l’alcaldessa va fer al president de la Generalitat, Quim Torra, per visitar la ciutat, Núria Marín ha dit que, “tot i que no he tingut resposta oficial per escrit, el president Torra m’ha expressat personalment la seva voluntat de visitar L’Hospitalet tan aviat com la seva agenda li ho permeti”.


Turisme i demagògia - Diari de Girona\nTurisme i demagògia\njosep huguet 01.10.2014 | 00:00\nLa política turística a Barcelona, Catalunya i Espanya no hauria de ser utilitzada com a artilleria de desgast partidista. Quan vaig contemplar que a l'excepció d'Esquerra la resta de grups presents al consistori barceloní es llançaven a la jugular del govern Trias que encara no fa ni quatre anys que hi és, vaig concloure que això és un exemple pràctic de demagògia. Perquè tant el PSC, ICV, CiU, PP i la mateixa ERC han tingut àmplies responsabilitats de govern a Barcelona, Catalunya o Espanya en aquesta matèria. Per què no posem bé les preguntes i llavors potser podrem respondre; fins i tot, amb consens?:\nTé cap lògica pretendre oposar indústria i turisme?\nEl turisme de Barcelona és el mateix que el turisme de sol i platja?\nEs pot dir que l'única ocupació que crea el turisme són els cambrers, cuiners i personal de neteja?\nEs pot parlar de turisme de baixa qualitat i de borratxera, sense assumir si tenim una destinació sense normes de civisme que no comencen per aplicar-se als autòctons?\nEs pot frenar el desig de viatjar de les poblacions que a poc a poc van accedint al dret a les vacances que la classe obrera europea tot just aconseguí cap als anys 30 en els llocs més avançats?\nTurisme barat, i per tant social, vol dir el mateix que turisme asocial?\nCom pot ser que els lobbies hotelers, o dels apartaments, acabin imposant les normatives de regulació de l'acollida turística?\nL'especulació urbanística entorn del turisme no té una solució urbanística i d'usos urbans?\nLa concentració asfixiant de turistes en alguns punts neuràlgics no se soluciona amb promoció de noves destinacions a la Catalunya (70% del territori) interior que encara no coneix què és el turisme?\nSi hi ha demanda creixent d'habitatges turístics socials, no es pot trobar la fórmula perquè la solució no siguin pisos descontrolats a dintre d'escales de veïns?\nPer què, com a l'Europa civilitzada, no hi ha el bed&breakfast en cases particulars on el titular que hi viu és el que controla que l'esta?da del turista sigui acollidora i alho?ra garanteix a dins de casa el com?portament cívic?\nS'ha fet prou per millorar el nivell dels productes turístics culturals que són els que ens mantindran la sostenibilitat futura i faran créixer el turisme de qualitat?


Setembre | 2011 | Running, triatló i altres\nCursa de la verema – Puig de Tiula – Cubelles\nCursa de muntanya de 13 km aprox. per camins estrets i pedregosos que ja coneixia en els entrenaments que havia fet amb l’Estrella i el David, de Cubelles. Escric això molt més tard: el més remarcable és que em vaig fer mal a la planta dels peus per culpa de les pedres; el que semblava una molèstia passatgera es va convertir en un dolor que ha persistit setmanes i setmanes i m’ha impedit entrenar normalment i renunciar a d’altres proves més importants.\nA part d’això, la cursa va estar menys o menys bé, sobretot pel bon ambient de gent de la comarca. Però, francament, no crec que hi torni.\nTemps: 1h 4’33” posició 46 entre 192 arribats\nBloc de l’organització, fotos i resultats\nEntrenament amb Run with Us de Dir Tres Torres\nBon i intens entrenament a les 20:30 h. amb el grup Run with us de Dir Tres Torres, amb el monitor Miquel Garau. Prova de nivell: 8 voltes en un circuit de 600 metres aprox. amb lleugers desnivells 17’49”\nAquesta Mitja Marató de Sabadell, en la seva sisena edició, era la primera mitja de la temporada i, per a mi, la primera cursa important després dels meus problemes de lumbàlgia i les tres setmanes d’inactivitat forçada. Així doncs, he notat que he perdut la forma que havia recuperat fa un parell de mesos: el nou circuit de tres voltes amb alguns desnivells se m’ha fet molt dur (de totes maneres prefereixo aquest recorregut que l’antic). Al km 5 ja perdia posicions i al 10 ja em semblava que m’avançava tothom, panxuts inclosos… Al final 1h39’08”\nHi hauria moltes coses a dir sobre l’organtizació de la prova. Sent de Sabadell, no hauria de ser jo qui carregués en els aspectes negatius quan encara és una prova jove i no voldriem que desaparegués. Però molts companys corredors m’havien comentat de paraula el tema del preu de la inscripció, 22 euros incloent-hi els 2 euros de licència de dia per als no-federats. És a dir, un preu similar a mitja de Granollers que és a un altre nivell. A mi m’ha semblat que hi havia molts menys participants que en altres edicions i suposo que és en part per això. També un baix nivell atlètic. El punt de sortida i arribada, una mica apartat del centre, sense speaker i una mica desangelat, tampoc ajuda en l’èxit de les properes edicions. I aquí suposo que l’ajuntament i les obres al centre en són responsables. La sortida conjunta amb la cursa popular, que és gratuïta i amb molts nens que hi participen, també s’hauria de corregir: és molest i fins i tot perillós per als que volen córrer a un cert nivell. Això sí, el regal, una motxilla de marca, collonut!\nEspero que el proper any es tinguin en compte aquests factors per continuar creixent, és el que desitgem tots els sabadellencs aficionats a aquest esport. Afortunadament, hi ha més punts positius que negatius, com el canvi de recorregut, més cèntric i amb menys desnivells que altres any, i l’animat ambient de Festa Major que envolta tota la cursa. Gràcies als que hi heu treballat.\nCursa Festa Major de Sant Quirze del Valles\nCursa popular amb diferents distàncies i categories per a nens. Normalment no era massa concorreguda, ja que es poc coneguda fora del poble i sol coincidir amb la Cursa de Matadepera, la mateixa hora, i la Mitja de Sabadell, l’endemà. Per tot això és una de les poques curses on, altres anys, vaig aconseguir premi dins de la categoria de veterans. Però cada cop és més difícil: ja no tinc quaranta anys i la categoria és la mateixa. Enguany, crec que amb més participació que altres anys, més de cent, hi hagut un bon grapat de veterans que m’han superat.\nEl circuit era d’uns 5 km aprox., potser una mica més, amb desnivells. És clar, he sortit fort i se m’ha fet duríssim. En acabar em feia mal tot !\nEl control de temps era manual i no he trobat cap classificació.


RCN Toppershoedje 10 Ouddorp Països Baixos - Ofertes d'hotels amb els MILLORS DESCOMPTES EN LÍNIA\nVeure tots els 87 allotjaments a Ouddorp.\nRCN Toppershoedje 10\nOuddorp, Ouddorp, Països Baixos - Veure al mapa\nMés informació sobre RCN Toppershoedje 10\nSi el que està buscant és per un hotel ben situat a Ouddorp, no busqui més enllà de RCN Toppershoedje 10. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nAmb una oferta de serveis hotelers superior i ampla gama d'entreteniment, RCN Toppershoedje 10 és compromet a que la seva estada sigui el més còmoda possible. Aquest hotel ofereix nombroses instal.lacions en el lloc per satisfer el més exigent dels clients.\nA més, totes les habitacions ofereixen una gran varietat de comoditats com ara aparell de televisió, forn microones, plat de dutxa per satisfer els clients més exigents. A més, l'oci que l'hotel ofereix assegurarà que tengui molt a fer durant el dia. RCN Toppershoedje 10 és un lloc ideal d'estada pels viatgers que busquin encant, comfort i facilitat a Ouddorp.\nAllotjaments a Ouddorp


Avís legal i política de privacitat – La Violeta Art Floral\nAquests avisos legals són aplicables a qualsevol Usuari que accedeixi a la pàgina web https://www.lavioletartfloral.com/ i en compliment de la normativa aplicable vigent l’informem dels següents aspectes:\nTitular de la pàgina web: MARGARIDA CODINA CASALS\nDomicili social: Pg. Generalitat 44-46 – 08500 Vic\nLa Sra. MARGARIDA CODINA CASALS (d’ara endavant, La Violeta Art Floral) és titular o disposa de les llicències corresponents sobre els drets d’explotació de propietat intel·lectual i industrial del lloc web així com del seu contingut que pot incloure la mateixa plataforma, textos, logos, marques, fotografies o il·lustracions, dissenys, interfícies o qualsevol altra informació o contingut.\nL’ús de marques, noms comercials registrats, signes distintius i demés elements protegits, siguin propietat de LA VIOLETA ART FLORAL o d’un tercer, queden reservades a l’ús exclusiu de LA VIOLETA ART FLORAL i el titular de l’element protegit. En cap cas es podrà fer ús d’aquests elements a no ser que es disposi de l’autorització expressa per part del titular o el titular permeti la possibilitat de compartir continguts i així ho autoritzi mitjançant l’ús d’eines tecnològiques per a aquesta finalitat.\nSi l’usuari tingués coneixement de l’existència d’algun contingut il·lícit o que pogués infringir algun dret de propietat intel·lectual i/o industrial, haurà de notificar-ho immediatament a LA VIOLETA ART FLORAL a través del correu lavioleta.artfloral@gmail.com perquè aquest pugui adoptar les mesures oportunes. En el cas que fos el titular del dret vulnerat haurà d’adjuntar la documentació identificadora i acreditativa corresponent.\nEnllaços: LA VIOLETA ART FLORAL no controla els continguts, les polítiques de privacitat o les pràctiques que puguin dur a terme els llocs web de tercer i, per tant, no es fa responsable dels continguts als quals es dirigeixen els enllaços situats a la pàgina web.\nLA VIOLETA ART FLORAL no serà responsable en cap cas i en cap concepte de les infraccions que pugui cometre l’Usuari en relació als drets exposats en aquests avisos legals o qualsevol altre que pogués vulnerar.\nLA VIOLETA ART FLORAL exercirà les accions judicials o extrajudicials que poguessin correspondre en cas que consideri que algun dels seus drets hagi sigut vulnerat.\nL’Usuari es compromet a utilitzar la pàgina web, els continguts i serveis de conformitat amb la Llei, els presents avisos legals, els bons costums i l’ordre públic. De la mateixa manera, l’Usuari s’obliga a no utilitzar la pàgina web, els seus continguts o serveis que es prestin a través d’aquesta amb finalitats o efectes il·lícits, sent contraris a aquesta política legal, o lesius d’interessos o drets de tercers, o que de qualsevol altra forma, pugui danyar, inutilitzar, fer inaccessibles o deteriorar la pàgina web, els seus continguts o els seus serveis o impedir un normal ús de la mateixa per part d’altres usuaris.\nTenint en compte l’apartat anterior, serà responsabilitat de l’usuari, l’accés o utilització del lloc web amb finalitats il·legals o no autoritzades; podent comportar l’adopció per part de LA VIOLETA ART FLORAL de les mesures oportunes emparades en dret i en l’exercici dels seus drets i obligacions.\nLA VIOLETA ART FLORAL vetllarà pel bon funcionament del lloc web així com d’aplicar les mesures de seguretat adients i dins de les seves possibilitat i l’estat de la tècnica, per tal de que sigui un lloc fiable i reduir al mínim els possibles errors.\nNo obstant això, LA VIOLETA ART FLORAL no garanteix ni es fa responsable de la continuïtat dels continguts del lloc web, l’absència d’errors en els continguts, l’absència de virus i/o demés components, la impossibilitat de vulnerar la seguretat del lloc, el mal rendiment dels continguts i/o els danys o perjudicis que causi a sí mateix, un tercer o qualsevol persona que infringeixi el bon ús del lloc web.\nLA VIOLETA ART FLORAL es reserva el dret a suspendre, modificar, restringir o interrompre, l’accés o ús del lloc web, de forma temporal o permanent, així com la descàrrega del contingut i ús dels serveis del lloc web, amb o sense autorització prèvia. En cap cas l’usuari podrà exigir indemnització per aquest motiu\nLa pàgina web https://www.lavioletartfloral.com/ té enllaços directes als canals i pàgines que té a diferents xarxes socials i plataformes de tercers que únicament tenen com a finalitat facilitar el seu accés.\nEn cap cas es comparteix amb aquests tercers cap tipus d’informació tal com estableix la nostra política de privacitat. No obstant això, serà responsabilitat de l’usuari si vol proporcionar dades a aquestes plataformes, tractament el qual es regirà per les condicions de la plataforma i en la que no intervé l’empresa LA VIOLETA ART FLORAL.\nA continuació es proporciona un accés a les condicions d’ús de les plataformes en què LA VIOLETA ART FLORAL disposa de perfil:\nLA VIOLETA ART FLORAL no es responsabilitza del funcionament, continguts ni altres materials disponibles de la plataforma utilitzada ja que la titularitat no és pròpia i, per tant, està fora del seu control. Així mateix, tampoc es fa responsable d’aquells casos en què un tercer mal intencionat intervingui en el bon funcionament o publicant contingut no desitjat i/o permès per LA VIOLETA ART FLORAL introduint virus o algun codi maliciós en els equips de LA VIOLETA ART FLORAL o qualsevol usuari així com tampoc dels canvis de condicions d’ús, funcionament o polítiques de privacitat de la plataforma.\nLA VIOLETA ART FLORAL es compromet a retirar el contingut publicat en els seus perfils per part d’usuaris que sigui contrari a la normativa vigent com més aviat millor des que tingui el seu coneixement així com podrà advertir als usuaris i/o prendre les mesures que consideri convenients.\nL’usuari ha de ser conscient que les seves publicacions en els perfils de LA VIOLETA ART FLORAL seran visibles per altres usuaris i, per tant, haurà de tenir en compte el què pot implicar per a la seva privacitat.\nLa finalitat dels perfils a les diferents plataformes és promocionar els serveis i productes de , LA VIOLETA ART FLORAL però en el cas que aquest decidís tractar dades personals es farà sempre complint amb les exigències legals de la normativa de protecció de dades.\nEn el cas que l’usuari detecti qualsevol mal funcionament o contingut contrari a la normativa vigent es prega ho notifiqui a LA VIOLETA ART FLORAL el més aviat possible\nLA VIOLETA ART FLORAL informa que podrà posar en coneixement de les autoritats corresponents si detectés qualsevol infracció de la legislació vigent o si tingués la sospita de la comissió d’algun delicte.\nA l’empresa MARGARIDA CODINA CASALS amb DNI 77303067K (d’ara endavant La Violeta Art Floral) ens importa la bona gestió i transparència de les dades personals que tractem, per això, aquesta política de privacitat proporciona la informació necessària de forma clara i concisa per a que l’usuari pugui facilitar i gestionar les seves dades mantenint-ne un control real i efectiu, tal i com exigeix el Reglament General de Protecció de dades (RGPD) i les lleis nacionals vigents.\nAl visitar la web https://www.lavioletartfloral.com/ està accedint a un lloc web titularitat de MARGARIDA CODINA CASALS el qual és el responsable de les dades que es proporcionin a través dels formularis de contacte.\nLes dades de caràcter personal que es facilitin a través d’aquesta web, quedaran registrades en un tractament anomenat “usuaris web” titularitat de La Violeta Art Floral\nInformació de contacte: utilitzem aquesta informació per posar-nos en contacte amb l’usuari i facilitar-li la informació que sol·licita així com enviar-li informació relacionada amb els nostres productes i activitat. Aquesta informació inclou: correu electrònic i número de telèfon.\nInformació professional: utilitzem aquesta informació per saber el lloc o sector de treball de l’interessat i poder-li enviar la informació que més li interessi. Aquesta informació inclou: lloc o sector de treball (premsa, artista, representant,…).\nL’interessat podrà exercir els seus drets en qualsevol moment dirigint-se mitjançant correu electrònic adjuntant fotocòpia del seu DNI o altre document oficial identificador a artfloral@gmail.com o a través de carta a Pg. Generalitat 44-46 – 08500 Vic (Barcelona)\nL’usuari garanteix que les dades personals facilitades a La Violeta Art Floral són certes i es fa responsable de comunicar qualsevol modificació de les mateixes perquè en tot moment responguin a la seva situació actual.\nL’usuari que tingui qualsevol dubte o comentari sobre la forma en què MARGARIDA CODINA CASALS utilitza les dades dels seus usuaris, pot escriure’ns a lavioleta.artfloral@gmail.com.


Alegries de final d’any. - Totxanes, totxos i maons\nL’escena passa un dia d’aquesta mateixa setmana en una plaça de Ciutat Vella. Estic assegut en un banc, a la banda on hi toca el sol, resolent el Senyor Ventura i el Sudoku fàcil del dia mentre faig temps perquè obri una botiga que m’interessa visitar.\nAl banc del costat una parella amb aspecte de no arribar als quaranta anys acomboien un nen d’uns tres o quatre anys i un altre de pocs mesos que dorm plàcidament en el cotxet.\nAl cap de poc apareix una senyora gran que de seguida saluda a la noia del banc amb grans alegrois. Velles conegudes, pel que dedueixo, que fa temps que no es veien.\nLa dona para atenció en les criatures i la noia els hi presenta. Jordi i Marcel, crec recordar.\nI tot seguit li presenta el pare de la canalla: ‘En Jordi, el meu marit’, diu.\nI just en aquest punt és quan el meu cor de carrossa passat de moda es posa a cent. Ha dit ‘el meu marit’; no ‘el meu company’ ni ‘la meva parella’ ni ‘el meu parent’ ni ‘el pare dels meus fills’ ni ‘el meu manso’. Ni tan sols el molt genuí i nostrat ‘el meu home’.\nHa dit ‘el meu marit’, un apel·latiu que fins ara situava en boca de gent de la nostra edat –la meva i la de l’A.— però no pas en personatges trenta-cinc o quaranta anys més joves.\nLa trobada continua però jo he de marxar. Ho faig amb l’alegria d’haver viscut una situació cada vegada més inusual i amb el convenciment que he rebut un inesperat regal de tancament d’aquest 2021 tan malparit en altres aspectes.\nCom ens tornem, Déu meu…\n1 de gener de 2022 a les 7:41 pm\nTens tota la raó. Avui “el meu marit” ja no s’escolta gaire….A mi tembé em produeix un alegria especial sentir paraules com aquestes….


Les troballes oculars poden indicar una infecció congènita per Zika\nICR | Blog | General | Les troballes oculars en casos de microcefàlia poden indicar una infecció congènita per Zika\nEl Dr. Ignasi Jürgens, director mèdic i cap del Departament de Retina de l’ICR, i la Dra. Amanda Rey, del mateix departament, han publicat un article a la revista mèdica oftalmològica Acta Ophthalmologica en què associen la microcefàlia i manifestacions oculars en el cas d’un pacient de 17 anys provinent de l’Argentina amb una possible infecció congènita per Zika.\nTransmissió maternofetal del Zika\nEl virus del Zika és un arbovirus relacionat amb el dengue, la febre groga i els virus del Nil Occidental que es transmet principalment entre els éssers humans mitjançant la picada d’un mosquit de l’espècie Aedes infectat. El Zika es va detectar per primera vegada en humans l’any 1952, tot i que alguns dels seus signes, com la microcefàlia i les troballes oculars típiques, no es van associar amb el virus fins a l’any 2015 (Schuler-Faccini et al. 2016). També s’han descrit casos de possible transmissió sexual o perinatal, així com a través de transfusions de sang. Quan el virus del Zika passa d’una dona embarassada al fetus a través del líquid amniòtic, es poden produir defectes cerebrals i oculars congènits. També s’ha vinculat el virus a altres problemes com l’avortament espontani o la mort fetal intrauterina.\nEl mecanisme pel qual el virus Zika causa microcefàlia fetal i patologia ocular és encara desconegut. No se sap si les lesions estan relacionades directament amb el virus o amb una toxina associada que produeix una reacció inflamatòria. De fet, s’especula que el virus és capaç d’evadir la barrera inmunoprotectora de la placenta i que les seves propietats neurotròpiques podrien malmetre el cervell del fetus durant el desenvolupament. Alternativament, s’ha proposat que el virus podria interrompre la formació de la part exterior de la placenta i contribuir també a la microcefàlia i la patologia ocular.\nAlteracions oculars provocades pel Zika\nTambé s’han descrit troballes oculars típiques en diversos casos de nadons presumptament infectats pel virus del Zika en regions de Sud-amèrica que incloïen lesions retinals (alteracions en l’epiteli pigmentari o atròfia corioretinal), anomalies en el nervi òptic (hipoplàsia i pal·lidesa papil·lar ) i, més rarament, colobomes bilaterals de l’iris i subluxació del cristal·lí. En aquests casos, es van descartar altres possibles causes per a aquestes alteracions.\nEl Zika pot causar anomalies oculars més severes quan la infecció es produeix durant el primer o segon trimestre de l’embaràs, com en altres infeccions congènites com la toxoplasmosi, la rubèola i el citomegalovirus.\nAnàlisi TORCH negativa\nEn néixer, les anàlisis de sang del pacient i de la seva mare van donar negatiu en toxoplasmosi, sífilis, varicel·la-zòster, parvovirus B19, rubèola, citomegalovirus i herpes (TORCH), i SIDA. Aquestes anàlisis van tornar a donar negatiu a la consulta del nostre centre, 17 anys més tard. Per aquest motiu, i tenint en compte la microcefàlia del pacient, així com les troballes oculars típiques del virus Zika congènit realitzades gràcies als exàmens i proves efectuades al centre, es va assolir el possible diagnòstic d’aquesta malaltia.\nDiagnòstic del Zika a través dels símptomes oculars i neurològics\nEl diagnòstic d’infecció congènita per exposició al virus del Zika s’ha de suposar en casos descrits de microcefàlia i alteracions oculars, ja que els mètodes disponibles per confirmar el diagnòstic d’infecció per Zika són la serologia IgM del virus (MAC-ELISA) o la reacció en cadena de la polimerasa (PCR) en temps real, que només aconsegueixen detectar el virus a la fase aguda de la malaltia.\nL’expansió del contagi i els brots epidèmics de Zika en algunes regions de Sud-amèrica han fet saltar les alarmes de l’Organització Mundial de la Salut (OMS) i han suposat un augment en els exàmens oftalmològics dels nadons en els primers dies de vida per descartar o confirmar el contagi mitjançant la PCR o serologies. En casos de pacients joves que es presentin amb aquests signes oculars i neurològics cal descartar altres infeccions congènites abans de realitzar el possible diagnòstic d’infecció congènita pel virus del Zika.\nPrevenció del virus del Zika\nNo hi ha cap vacuna ni medicaments per al Zika. Com a prevenció, destaquem dur a terme les mesures necessàries per evitar les picades de mosquit i que les dones embarassades evitin viatjar a zones amb alt risc de la malaltia.


Petites gotes fredes tremolant. Roger Casero Gumbau. Girona: Minuts Musicals de desamor amb "Don't Leave Me Now"\nDiu la llegenda que la darrera cançó que Roger Hodgson va tocar amb Supertramp va ser, irònicament, "Don't Leave Me Now"; doncs va fer-ho moments després...\nNo sempre és fàcil trobar el moment de deixar les coses, algunes les prorroguem massa temps per motius que algunes vegades se'ns escapen, d'altres perquè simplement no sabem trobar el moment.\nEn les relacions de parella també passa i a vegades és la parella la que ens implora que no la deixem, que no la deixem sota la intensa pluja, sense enlloc on anar, enmig d'una carretera solitària en la nit més fosca d'aquest món boig...\nA vegades quan més t'imploren que ara no els deixis ara és quan precisament els has de deixar... Fins i tot Roger Hodgson, autor de la cançó, va fer-ho després de cantar-la amb Supertramp per darrera vegada!\nPublicat per Roger Casero Gumbau a 31.3.18\nEtiquetes: 2018, cançons, minuts musicals, minuts musicals desamor, música, roger hodgson, supertramp


1957 El Túria es desborda a València\n1957 El riu Túria es desborda a València, inunda la ciutat i causa nombroses víctimes\n14/10/1957\tTal dia com avui\nLa Gran Riuà o Gran Riuada de València va ser l'última inundació del Túria a la ciutat de València i va ocórrer el 14 d'octubre de 1957 quan el riu es va desbordar com a conseqüència de les fortes pluges.\nVan ser dues crescudes, la primera de matinada i la segona, més violenta encara, a les dues del migdia. La primera onada de crescuda va ser estimada en 2.700 m3/s i una velocitat de 3,25 m/s (va superar els 2.300 m3/s del 28 de setembre de 1949). La segona onada es va calcular en 3.700 m3/s de cabal màxim instantani i una velocitat de 4,16 m/s\nLa riuada arribà a altures de més de tres metres en punts del centre de València i molts edificis (fins i tot alguns històrics) van ser afectats greument. També es va saldar amb moltes pèrdues humanes. En moltes finques antigues de la ciutat de València encara hi ha molts cartells i marques amb frases Fins ací aplegà la riuà.\nCom a conseqüència d'això es van plantejar tres sol·lucions: desviar el riu pel nord o el sud de la ciutat o ampliar la capacitat del llit tradicional. Finalment es va optar pel "Plan Sur" i es va ampliar la seua capacitat a 5.000 m3/s en una gran obra que es coneix amb el nom de "nou llit del Túria". Aquesta obra va ser sufragada pels valencians a base d'imposts especials, per exemple, els segells durants uns anys eren més cars a València que a la resta de l'Estat Espanyol. El nou llit s'inaugurà el 19 de Gener de 1972.


El Dia » COM deixar de fumar\nArxiu per a la categoria ‘COM deixar de fumar’\nCOM deixar de fumar amb El Dia: tercera i última sessió\nEscolta la segona sessió per deixar de fumar, amb el doctor Josep Maria Ramón.\nEl Dia a la COM vol ajudar a deixar de fumar a tots els oients que s’ho proposin amb nosaltres. Aquests són els consells del Dr. Ramon a la primera sessió:\n1) Voler deixar de fumar.\n2) Deixar-ho progressivament, no de manera radical.\n3) Posa’t un dia concret per deixar de fumar del tot. Una data concreta i explica-ho a tothom. El compromís et farà ser més fort.\n4) Compra només el tabac que et fumes en un dia. No en tinguis de més a casa.\n5) Posa’t fites a curt termini. Són més fàcils d’aconseguir.\n6) Els primers dies busca fer activitats que NO relacionis amb el tabac (ves al teatre, al cinema, etc …).\n7) No estiguis a la mateixa habitació que tens el tabac. Que hagis d’anar a buscar-lo a una altra banda per fumar i no fumis de manera compulsiva.\n8 ) Qualsevol moment és bo per deixar-ho.\n9) El grau d’addicció no és proporcional als anys que fa que fumes. Tots podem deixar-ho per molt de temps que faci que fumem.\n10) Si fumes més de 10 cigarretes al dia, passa’t per la farmàcia i compra pegats de nicotina. Dilluns que ve t’explicarem com utilitza-lo.\n11) No substitueixis la cigarreta per una cigarreta electrònica perquè NO et treus l’hàbit físic i social de portar alguna cosa a les mans.\n12) Fes esport.\n13) Si guanyes 2 o 3 quilos al principi, no t’amoïnis, els perdràs en només uns mesos.\nEn la segona sessió, hem parlat sobretot de com afrontar els moments crítics quan tinguem moltes temptacions d’encendre una cigarreta\n14) Si tenim canvis d’humor i ens està costant molt aguantar sense fumar, anem a la farmàcia a buscar ajuda. Els pegats i els xiclets són productes que es venen sense recepta i que ens poden fer un gran servei\n15) Entre 7 i 10 xiclets al DIA seran suficients\n16) Els moments crítics duren entre un minut i un minut i mig.\n17) Cada dia serà millor i tindreu menys ganes de fumar. El pitjor dura 3 o 4 dies.\n18) En 7 o 8 dies, el menjar tindrà un altre gust\n19) Al Nadal, podem demanar als familiars fumadors que vagin al balcó a fumar!\n20) No hi ha dia pitjor que l’anterior. Cada dia l’ansietat va a menys\n21) Arribarà un moment en què ens veurem molt segurs: NO feu ni una calada!\n22) El més dur són els primers 12 dies: poc a poc ens anirem tranquilitzant\n23) Però trigarem fins a 6 mesos per trencar totalment amb el tabac\n24) Amb molt poc temps veureu com milloren aspectes físics com la pell o el cabell\n25) Al cap dels anys, serà molt fàcil controlar els impulsos.\n26) Ningú deixa de ser fumador: serem fumadors que no fumem\n27) El més normal serà guanyar entre 2 i 3 quilos de pes. Sense comptar Nadal!\n28) Però aquests quilos en 7 mesos desapareixen\n29) Hem d’intentar no compensar l’ansietat amb el menjar.\n30) No picar! Mengem una pastanaga, o fruita.\n31) Els pegats i xiclets l’ideal és fer-los servir 2 mesos.\n32) No és un hàbit ni un vici: és una addicció\n33) Si acceptem tots aquests consells, veureu que és molt més fàcil!\n34) Dia a dia no fumarem. I les petites victòries són les importants!\nJa sabeu que trobareu tots els consells l bloc del programa i , al facebook d’El Dia. A Twitter hi podeu seguir participant i seguir-ho amb els hashtag #COMdeixardefumar.\nJa hem acabat doncs aquests 3 sessions sobre COM deixar de fumar amb el Dr. Josep Maria Ramón cap de la unitat de Tractament del Tabaquisme de l’Hospital de Bellvitge. Esperem que us hagueu animat a deixar de fumar amb nosaltres!\nSi voleu explicar-nos la vostra experiència envieu-nos un correu electrònica a dia@comradio.com, truqueu al 93 508 08 08, o seguiu-nos a Twitter o Facebook.\nCom més serem, més fàcil ho tindrem!\nGràcies per explicar-nos la vostra experiència.\nCOM deixar de fumar amb El Dia (2n espai)\nCada dilluns, al bloc del programa i , al facebook d’El Dia trobareu els consells i a Twitter podreu participar i seguir-los amb els hashtag #COMdeixardefumar.\nLes pròxima sessió, i ja l’última, de teràpia amb el Dr. Josep Maria Ramón cap de la unitat de Tractament del Tabaquisme de l’Hospital de Bellvitge serà dilluns 27 de desembre, a les 10.00.\nSi voleu deixar de fumar amb nosaltres envieu-nos un correu electrònica a dia@comradio.com, truqueu al 93 508 08 08, o seguiu-nos a Twitter o Facebook.\nCOM deixar de fumar amb El Dia (1er espai)\nEscolta la primera sessió per deixar de fumar, amb el doctor Josep Maria Ramón.\nLes pròximes sessions de teràpia amb el Dr. Josep Maria Ramón cap de la unitat de Tractament del Tabaquisme de l’Hospital de Bellvitge seran els dilluns 20 i 27 de desembre, a les 10.00.


5 min. 31/10/2014 22:00\nAl centre on faig feina tenim dos auxiliars de conversa en anglès, que acompanyen els professors d'aquesta assignatura en algunes hores. Ahir, que és fresc, va faltar la professora d'anglès i em va tocar a mi cobrir la seva absència i vaig acompanyar el nostre auxiliar americà a un grup de quart. Miraren uns vídeos explicatius sobre la festa de Halloween. Després dels vídeos, el jove americà va formular algunes preguntes als alumnes sobre la forma que tenien de viure aquesta celebració. Tots en parlaren amb gran naturalitat. Els al·lots han crescut i viscut amb aquesta festa com una de les fites importants en el seu calendari. Bromes feixugues, confits i caramels, llançament d'ous, fresses infantils, zombies, morts, sang, carn podrida, ulls davallats, i altres despropòsits sorgits dels nínxols més tenebrosos configuren l'univers simbòlic d'una festa que aquests al·lots de quinze anys podran contar als seus fills que ha estat així "tota la vida".\nEl temps ens supera i a mesura que feim anys copsam la distància irremeiable que ens separa dels hàbits, costums i "tradicions" dels més joves. Avui els rosaris que regalen els padrins joves per Tots Sants, amb panellets i fruites confitades i bombons de xocolata, i una gran patena de sucre són una relíquia carrinclona si els comparam amb el Halloween i els seus fantasmes, una festa que, a més, els joves senten com a pròpia i diferenciadora, perquè els distancia, justament, de les tradicions avorrides dels "vells" (ho pos entre cometes perquè en aquest cas els vells ja som nosaltres, que no ho som tant).\nLa generació dels qui ara tenim més de quaranta anys hem viscut i protagonitzat la revifalla de les festes populars. Amarats de sentiment identitari, cercàvem un ferro ardent on agafar-nos per salvar la diferència. I el trobàrem: Sant Joan a Ciutadella, el Pi de Pollença i la Patrona i els moros i cristians, el Firó de Sóller, Sant Antoni a la Pobla, a Artà i a Manacor, o la Patum de Berga. Necessitàvem una baula tradicional que es deixàs decorar amb la nostra ànsia juvenil de créixer divertint-nos: la identitat (en forma de tradició actualitzada), la diversió fàcil (l'alcohol) i les relacions personals (el sexe) modelaven un tricicle veloç llançat a la capavallada vertiginosa de la massificació. De vegades, ara que assolim amb tanta facilitat el fet massiu i eufòric, el sentiment de col·lectivitat esdevé irracional, massa vinculat a l'emoció nua, i hom arriba a enyorar l'individu solitari, crític, amb capacitat de raonament propi, independent i capaç de decidir per si mateix... I serà en l'equilibri entre individu i col·lectiu que trobarem la virtut.\nCercàvem una festa pròpia que ens despertàs el sentiment de col·lectivitat. I ara que la tenim qüestionam que els joves que hi participen "només hi van a engatar-se" i sense comprendre l'essència ni la transcendència del fet en què participen. Un qüestionament, d'altra banda, del tot qüestionable. Qui, a un Sant Antoni, no ha begut? Qui, a un Pi de Pollença, no s'ha enamorat? Qui, entre dos cotxes a un carreró de Ciutadella, no ha cercat amb les mans els peixos fugissers del desig? On rau la transcendència de tot plegat? En la consciència de la festa? O en el fet simple i diàfan de viure-la? He defensat, sovint amb controvèrsia i víctima de la incomprensió, que les festes d'arrel tradicional que vivim avui són reinvencions modernes, adaptacions fictícies de celebracions que ens encadenen il·lusòriament a una antigor esvaïda que no representam ni ja tan sols comprenem.\nTot això darrer ho tenc per ver, però no pot ser, en cap cas, un argument per justificar una festa postissa, desarrelada i uniformadora com la de Halloween. Els zombies i les fresses per a Tots Sants s'han originat a les escoles, segurament potenciats pels mestres i professors d'anglès. Tots els qui som més o menys "joves" havíem sentit a parlar a les sèries americanes d'aquesta festa, i no per això ens hem desfressat de gogós de Michael Jackson. Avui són ja un fet generalitzat i què voleu que us digui: em costa trobar la baula tradicional, la que uneixi els néts amb els padrins, la que els faci reconèixer a tots com a part integrant d'un mateix tot identitari, tranmissor de valors, regulador de comportaments. Ni jo mateix comprendria exactament què hauria de fer si em tocassin a la porta un esplet de fresses amb màscares fantasmagòriques d'Eurocarnavales i em cridassin tots alhora "truco o trato". És clar que tot neix i tot mor, i els infants i els joves s'han de divertir i és bo que ho facin també socialitzant-se, però ja tenim moltes ocasions per fer-ho i una identitat massa afeblida i amenaçada com per haver d'anar a cercar veroles amb festes americanes sense cap ansa per agafar-s'hi que no sigui la del consum i la uniformització.


Els Mossos tornen a impedir el dret a manifestació | L'EIXIDA\n30 Setembre 2007, 2:01 pm\nAhir, dissabte 29 de setembre, hi havia convocada la manifestació “La repressió mai ens tallarà les ales, vol. II”, després del segrest que els Mossos d’Esquadra van fer de la manifestació del 17 de juny. Altre cop, el cos repressor va impedir la manifestació, això sí, sense arribar a encerclar i segrestar els i les manifestants.\nLa policia autonòmica va fer un desplegament desmesurat, amb gairebé igual nombre de policies que de manifestants, i va tornar a demostrar la retallada de llibertats que està patint aquest país: van tornar a violar el dret a la llibertat d’expressió i de manifestació.\nMalgrat que les 500 persones manifestants estiguessin bloquejades a l’alçada de l’inici de les Rambles, un centenar de persones va aconseguir burlar el setge policíac i va baixar Rambla avall. A l’alçada del C/Ferran van ser aturats per la policia, impedint que arribessin a Plaça Sant Jaume. Tot i això, un grup de 10 persones hi va aconseguir entrar i llegir el manifest de la convocatòria, tot aprofitant que hi havia una altra manifestació, en aquest cas de motoristes.\nMentre, la gent que va resistir durant hores a la Rambla va haver d’aguantar les provocacions policíaques, així com uns quants intents de càrrega que van ser respostos amb tota dignitat, aguantant l’embestida del cos armat. A més, la gent no va deixar de cridar consignes en cap moment.\nSegons informacions d’última hora, podria haver-hi entre 1 i 2 detinguts, que van sortir en llibertat al cap de poques hores, acusats d’atemptat a l’autoritat. Per demà hi ha convocada concentració de solidaritat a les 10h, als Jutjats de Barcelona.


La tornada de l'estiu, amb el moment fort de la Diada, va venir marcada per la predicció d'una tardor calenta al carrer, estimulada de manera "tu ja m'entens" des de les institucions, com una mena d'entrenament a la reacció nacional que caldrà davant la sentència contra els segrestats i exiliats pel FC78 (feixisme constitucional del 78). Amb el pas de les setmanes, però, i ja només a cinc setmanes del Nadal, poca cosa en queda. L'efervescència en el combat contra l'ocupació dels del 155, que ja només mantenen en el dia a dia els CDR (sobretot) i Arran (molt menys), ha estat substituïda per la impressió creixent que els partits han optat pel desescalament i la màxima desmobilització possible. Una part dominant de l'independentisme pensa ja només en les eleccions municipals, en fer sentir als presos i represaliats l'alè reconfortant del suport (ep, molt necessari) i en alguna intel·ligent campanya republicana com la de "Consum Estratègic". Entretant, el Consell per la República, d'un potencial enorme però desarmat pel combat partidista, passa amb penes i treballs dels trenta mil inscrits, una xifra que caldria multiplicar per trenta.\nL'"impasse" és evident. L'acord estratègic dels partits i les entitats, que reclama amb vehemència un no polític com ara Jordi Cuixart des de Lledoners, dorm el somni dels justos. Els partits semblen voler reconduir a l'avançada la ràbia del carrer i preparar de manera descarada una reacció tova a la sentència de la causa general contra l'independentisme. El "no acceptarem" del president Torra sona cada vegada més buit. Es parla fins i tot de respondre amb una (altra) manifestació. Francament, sigui a Madrid o Berlín, sembla una broma. De molt mal gust. La gran excusa de moda (en això sí que tenim acord): cal eixamplar la base. La nova pastanaga: el Tribunal Europeu de Drets Humans ens ho resoldrà. Es tracta de plantejaments d'una enorme irresponsabilitat. Nous auto-enganys. Com si en els darrers anys no n'haguéssim tingut prou. Pitjor encara, una manera evident de deixar penjats els segrestats i exiliats, que avalen, justament, els seus teòrics millors amics.\nEn realitat, tots sabem perfectament que, triat per l'Estat espanyol el camí de la imposició per la força de la dependència, via imposició d'un 155 que ha liquidat la democràcia a Catalunya, és absolutament igual quants ciutadans d'aquest país siguem o no partidaris de la independència de la nostra comunitat política. Sou dos milions i nosaltres quaranta-set (i aquí tornen a comptar els dos milions d'indepes!), ens diuen els espanyols a dreta i esquerra. I d'aquí no els traurem. De fet, en tenim una demostració clara, que tothom pot recordar: un 80% dels diputats va pactar un text estatutari al Parlament de Catalunya en 2005 i a les poques setmanes el text ja tenia més forats que un formatge suís. El FC78 pensa imposar-nos la dependència per la força. És igual quants siguem. Mai ens tindran en compte, perquè som simplement una minoria dins el seu "demos" castellanocèntric.\nDe la mateixa manera, convé que toquem de peus a terra i deixem de creure en el Tribunal Europeu de Drets Humans com a solució. Per a qui vulgui enterrar el lliri, ja és a hores d'ara evident que el Tribunal Constitucional retindrà la causa sentenciada aquest estiu pel Tribunal Suprem tant de temps com li surti dels nassos, abans que puguin fer camí davant la justícia internacional. No hi ha cap termini. I encara que el precedent establert aquesta setmana en relació a Turquia permetés intervenir sobre un procediment encara no sentenciat, a mi em sembla clar que el poder judicial espanyol, amb ple suport dels altres poders de l'Estat, com correspon al fonament de tot, la unitat d'Espanya, està perfectament preparat per a no aplicar cap sentència contrària procedent del TEDH o qualsevol altra instància internacional. És que això no ha passat mai, ens diuen. Sense entendre que mai com ara el FC78 no s'ha jugat la seva pròpia supervivència. Stop Fanta. Ni majories eixamplades ni tribunals internacionals. Només, un acord estratègic per treballar tots junts pel nou "momentum", per preparar la gran insurrecció popular no violenta que aturi indefinidament l'economia catalana i forci Europa a imposar la seva mediació.


Ajuntament de la Garriga/Centenars de persones a la concentració en contra del TC\nData i hora oficials: 08/03/2021 19:19\nCentenars de persones a la concentració en contra del TC\nÚltima revisió 01-10-2014 12:02\nTot i la pluja que queia, centenars de persones es van concentrar el 30 de setembre passat davant l’ajuntament de la Garriga després que el Tribunal Constitucional espanyol hagués suspès la llei de consulta i el decret de convocatòria del 9-N. D'aquesta manera, es responia, al igual que a altres pobles de Catalunya, a la crida de l'Assemblea Nacional Catalana (ANC) i Òmnium per dur a terme mobilitzacions a les places dels ajuntaments catalans.\nDurant l'acte, els manifestants van onejar senyeres i estelades i van cridar "visca Catalunya lliure", "independència" o "votarem". L'alcaldessa, Meritxell Budó va agrair el suport ciutadà i va reivindicar el dret dels catalans a votar. Després, la coordinadora de l’assemblea catalana a la Garriga, Maria Coma, va llegir el manifest amb el qual es començava la campanya Ara és l'hora que "de manera festiva, il·lusionant, i decidida, vol implicar tota la ciutadania en la construcció d’un país nou, d’un nou Estat democràtic".\nL’acte va acabar amb la interpretació dels Segadors, seguit d'aplaudiments i crits d'independència.\nConcentració a la Garriga 30 setembre en contra la suspensió de la Llei de Consultes\nConcentració per protestar per la suspensió de la consulta


Beta Tech Center — Inauguració de la planta pilot del projecte FERTIMANURE a Muntanyola, Osona\nInauguració de la planta pilot del projecte FERTIMANURE a Muntanyola, Osona\nL´acte va comptar amb la presència de la Conselleria d´Acció Climàtica, Alimentació i Agenda Rural (DACC) de la Generalitat, Teresa Jordà\nLa ramaderia és una activitat econòmica de gran importància a la Unió Europea (UE) i la que fa un major ús del sòl, sigui de manera directa o indirecta. Les explotacions ramaderes europees produeixen 1.400 tones de dejeccions, de les quals només una fracció molt petita s’acaba processant i la resta és aplicada al sòl agrícola com a fertilitzant, provocant un fort impacte ambiental. Per ajudar a revertir aquesta situació, s’està desenvolupant el projecte europeu Fertimanure (Fertilizers from animal manure), que té com a objectiu desenvolupar, avaluar i validar estratègies innovadores per gestionar nutrients i recuperar nutrients minerals a partir de les dejeccions ramaderes per tal de produir fertilitzants fiables i segurs. El projecte Fertimanure, coordinat pel Centre Tecnològic BETA de la Universitat de Vic – Universitat Central de Catalunya (UVic-UCC), té un pressupost de 8,4 milions d’euros finançats pel programa Horizon 2020 de la Unió Europea i compta amb un total de vint socis de la UE, Argentina i Xile.\nFertimanure es va posar en marxa l’1 de gener de 2020 i està previst que finalitzi el 31 de desembre de 2023. Durant aquests quatre anys, una de les fases més importants és la creació de cinc plantes pilot ubicades en diferents països europeus: França, Bèlgica, Alemanya, Països Baixos i l’Estat espanyol. La planta pilot de l’Estat, que ha començat a funcionar des de fa uns mesos, està situada a la granja cal Ros de Muntanyola (Osona), de la Cooperativa Plana de Vic, i és la primera biorefineria de la seva escala implementada en una granja de l’Estat espanyol. Aquesta planta s’ha inaugurat avui al matí, amb la presència de la consellera d’Acció Climàtica, Alimentació i Agenda Rural (DACC) de la Generalitat, Teresa Jordà, el departament del qual és titular també és soci del projecte; el rector de la UVic-UCC, Josep Eladi Baños; el president de la Cooperativa Plana de Vic, Andreu Fabré; el director del CT BETA, Sergio Ponsá, i la sotsdirectora del centre i coordinadora del projecte Fertimanure, Laia Llenas.\nEn l’acte d’inauguració, Teresa Jordà, ha fet “un agraïment molt intens” a totes les persones i entitats que han fet possible aquesta planta pilot: “És una mostra que quan es teixeixen complicitats surten molt bons resultats”. Jordà també ha destacat que la recerca del CT BETA i, més en concret, el Fertimanure està estretament lligada amb l’interès de la seva conselleria per la bioeconomia i l’economia circular. “Aquest projecte fa avançar el sector ramader cap a l’economia circular, que no només té un vessant de sostenibilitat ambiental, sinó també econòmica i social”, ha dit.\nLa titular del DACC ha fet èmfasi en la necessitat de buscar solucions a les dejeccions a les zones d’alta intensitat ramadera de Catalunya. Amb tot, la consellera ha subratllat que “el sector agroalimentari fa i vol fer encara millor les coses i l’hem de desestigmatitzar”. Per aquest motiu, cal una transformació del present per afrontar amb garanties els reptes del futur. La consellera ha comentat: “Tenim necessitat de reconnectar amb el territori i ho fem amb un temple del territori, com és la UVic-UCC”. Jordà ha acabat la seva intervenció dient que “aquest projecte ara és una planta pilot, però l’hem d’escampar al llarg i ample del territori, ja que el sector agroalimentari té moltes possibilitats”.\nEl rector de la UVic-UCC, Josep Eladi Baños, ha destacat la rellevància que un projecte europeu com aquest es lideri des de Vic i des de Catalunya, i ha remarcat el vessant pràctic i aplicat del Fertimanure, ja que “no sempre és possible que els resultats de la recerca que es fa al laboratori es puguin aplicar per resoldre problemes concrets”.\nPer la seva part, la sotsdirectora del CT BETA i coordinadora del projecte Fertimanure, Laia Llenas, ha exposat les principals característiques del projecte, “el més important en dejeccions ramaderes de Catalunya”, en el qual participen vint entitats. Llenas ha fet referència al maldecap que des de fa anys representen els purins, especialment en zones com la comarca d’Osona. “El gran excés de nutrients ha estat un dels problemes més rellevants del nostre territori i amb el projecte Fertimanure volem deixar de veure-ho com un problema i veure-ho com un recurs de gran valor afegit, perquè les dejeccions poden ser una font segura per fer biofertilitzants”, ha explicat Llenas. La sotsdirectora del CT BETA ha clos la seva intervenció desitjant que aquest sigui el principi de molts altres projectes sobre la transició cap a l’economia circular.


NW La Revista de Reus - Tubella renuncia a la vicepresidència de la Cambra de Comerç de Reus per assessorar l'Alcalde Carles Pellicer\nSerà el comissari dels actes commemoratius dels anys Fortuny, Tapiró i Prim.\nCarles Tubella, primer per l'esquerra durant la inauguració d'una edició de Reus viu el Vi.\nSegons manifesta la Cambra en un comunicat emès aquest matí, aquest organisme 'sempre ha mantingut una política d’actuació marcada per la més absoluta independència respecte de les institucions polítiques i per això els dirigents que ostenten càrrecs de representació de la corporació mai han estat vinculats, directament ni indirecta, a cap càrrec electe ni tampoc de confiança. És una norma no escrita que han seguit sempre tots els membres de la Cambra'.\nEl seu president, Isaac Sanromà, ha volgut 'valorar molt especialment la tasca que en el càrrec ha desenvolupat el fins ara vicepresident tercer, destacant de manera especial la seva contribució a alguns dels principals projectes que s’han impulsat durant aquests últims anys, com són la direcció de la REUS VIU EL VI o la coordinació de la Gala commemorativa del 125è aniversari de la Corporació'. Sanromà també 'ha desitjat tota mena d’èxits a Tubella en aquesta nova etapa que enceta, conscient de la seva enorme estimació a la ciutat, tota una garantia de responsabilitat i dedicació'.\nCarles Tubella -segons explica el citat comunicat de premsa- 'continuarà vinculat als òrgans de govern de la corporació, aportant el seu valuosíssim gra de sorra a les diverses iniciatives que impulsa la Cambra en benefici de l’economia d’un territori privilegiat com és el nostre'.


La Salut (Sant Feliu de Pallerols) - Viquipèdia, l'enciclopèdia lliure\nLa Salut (Sant Feliu de Pallerols)\n42° 03′ 47″ N, 2° 29′ 46″ E / 42.063105°N,2.496035°E / 42.063105; 2.496035Coord.: 42° 03′ 47″ N, 2° 29′ 46″ E / 42.063105°N,2.496035°E / 42.063105; 2.496035\nbisbat de Girona (parròquia de Sant Feliu de Pallerols)\nEdifici religiós. La façana principal és de pedra amb cantoneres arrodonides. Presenta un petit rosetó i la porta d'entrada és d'estil neoclàssic. La planta és rectangular i té un campanar adossat a la part esquerra; també és de pedra treballada i cantonades arrodonides i s'hi conserva una campana de ferro. A banda i banda hi ha dos cossos adossats. Una balma que conté una font s'uneix a l'edifici formant una lliça per on passava l'antic camí de Vic a Sant Feliu.\nLes primeres notícies es remunten a principis del segle XVII en què Joan Carbonés, d'un mas proper, col·locà una imatge de la Verge del Rosari a la balma anomenada de "Roc de Claperols".\nEl mateix Joan Carbonés, animat per la devoció despertada hi edificà una petita capella l'any 1642.\nAquest santuari fou aixecat per demanar a la Mare de Déu que alliberés els pobles veïns de les terribles tempestes que allí es desencadenaven i feien malbé les collites dels pagesos. Així ho indica una estrofa dels goigs: "Aquesta Vall deplorava / abans molta tempestat; / d'ençà que hi sou venerada, / parà tal calamitat..."\nL'església anà prosperant fins que el 9 de juliol de 1809 fou escenari d'una violenta contesa entre les forces del Baró d'Eroles i el general francès Lamarque. Així ho narra Mn. Isidre Matabosch, antic rector de Sant Feliu de Pallerols, al llibre "Ressenya històrica del santuari de la Font de la Salut":\nLa nit del 24 al 25 d'abril de l'any 1809 una nombrosa divisió de francesos que venia de la part de Vic hi passà la nit, ferint l'ermità que fugia, i que pocs dies després morí de resultes de la ferida, cometent-hi moltes altres profanacions, respectant, però, la imatge de Maria Santíssima, que després fou baixada a l'església parroquial.\nImatge nova de la Mare de Déu de la Font de la Salut\nAl llarg del segle XIX es van fer diversos treballs: pels anys 1832 i 1847 l'hostatgeria s'amplià amb la creació de noves habitacions, el 1853 es va fer un nou i espaiós cambril i el 2 de maig de 1862, a causa de la gran afluència de devots, començaren les obres d'engrandiment de la capella amb la benedicció de la primera pedra.\nEl 21 de maig de 1857 es va substituir la primitiva imatge per una altra de mides més grans, a fi d'adaptar-la al nou cambril. Durant la Guerra Civil va ser destrossada i la que actualment es venera n'és una còpia. És de guix i fou posada l'any 1939. La Mare de Déu està dempeus i sosté el Fill amb l'esquerre. Aquest, beneeix amb la dreta i amb l'altra mà porta un ram de flors. La primitiva imatge la guarda el rector del santuari i no té cap similitud amb l'esmentada anteriorment. La Verge també està dempeus, al braç esquerra porta el Nen, el qual beneeix amb la dreta i amb l'altra aguanta la bola del món. Moltes de les postals i estampes que es distribueixen de la Mare de Déu de la Salut són d'aquesta primera talla.\nUn dels esdeveniments importants en la història del Santuari, és el gran romiatge que el poble de Sant Feliu de Pallerols celebrà el 1886. En aquella ocasió van oferir a la Mare de Déu un vestit en agraïment d'haver-los salvat del còlera, que ja s'havia estès a les cases més properes del terme parroquial.\nEl santuari es consolida a principis del segle XX per l'obertura de la carretera que el treia del seu aïllament.\nA Wikimedia Commons hi ha contingut multimèdia relatiu a: La Salut\n↑ 1,0 1,1 1,2 1,3 1,4 1,5 «Santuari de la Salut». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 20 setembre 2013].\n↑ «Goigs a la Mare de Déu de la Font de la Salut de Sant Feliu de Pallerols». [Consulta: 2017].\n↑ 3,0 3,1 3,2 Rodríguez i Vilagran, Àngel. Maria als Santuaris dl Bisbat de Girona. 2. Girona: Delegació de Pastoral de Turisme i Santuaris, 2004, p. 95-110. ISBN 849301420-6.\nObtingut de «https://ca.wikipedia.org/w/index.php?title=La_Salut_(Sant_Feliu_de_Pallerols)&oldid=22946591»\nDarrera modificació: 19 març 2020 a les 06:59


• Treballs de recàrrega d'un dels dispensadors de pinsos esterilitzants\nL'Ajuntament de València ha conclòs el cens d’avifauna anual que facilita la contracta que s’encarrega del control de la població de coloms i estornells als carrers de València, utilitzant diversos mètodes ètics que van des dels dispensadors de pinsos esterilitzants per als coloms fins a l’ús de làsers o de pirotècnica en el cas dels estornells per a desplaçar-los cap a altres zones. Segons este cens, elaborat a finals del 2021, a la ciutat hi ha 24.758 coloms. Es tracta d’un valor lleugerament inferior al de l’any passat (24.816), el que suposa que es consolida la reducció d’un 34% que es va produir en els dos anys anteriors.\n“L'administració de pinso esterilitzant a través de dispensadors ubicats en 16 teulades d'edificis en diferents punts de la ciutat evita que els coloms facen una posta d'ous viables, sent un tractament segur tant per a altres animals com per al medi ambient i aportant resultats tan positius com la reducció d’un 34% de la població de coloms a la ciutat durant estos anys”, ha destacat la regidora de Benestar Animal, Glòria Tello. La instal·lació de colomars ecològics a diferents punts de la ciutat afavoreix la concentració d'una major quantitat d'exemplars i es controlen els nius substituint els ous de cada posta per ous falsos evitant el naixement de nous colomins i l'augment del nombre d'exemplars a la ciutat.\nD’altra banda, la regidora Glòria Tello, també ha destacat que “des de la Regidoria de Benestar Animal fem requeriments als propietaris d'instal·lacions o edificis abandonats o deshabitats perquè realitzen els tancaments dels mateixos de forma correcta per evitar l’accés i el refugi de coloms i evitar així el posterior anidament d'estos animals”.\nA més, des de l’Ajuntament, també es realitzen campanyes de conscienciació i sensibilització ciutadana sobre la importància de l'alimentació controlada pels alimentadors al voltant dels colomars ecològics per evitar la dispersió dels exemplars, advertint que el dipòsit de menjar per a animals a qualsevol punt de la ciutat mancant d'autorització específica per a això, suposa una infracció objecte de sanció, segons l’Ordenança de Neteja de Via Pública. La pròxima campanya d’estes característiques es llançarà al mes de març.\nActualment, València disposa d'en els 9 colomars ecològics amb capacitat per a 2.000 exemplars instal·lats als parcs de Vivers, Rambleta, Aiora, Benicalap, Marxalenes, Natzaret, Orriols, Oest i Polifilo. A més, Glòria Tello ha afegit que “fins a la creació de la regidoria de Benestar Animal l’any 2015 a València per controlar la població de coloms es realitzaven captures massives, i els exemplars eren gasejats o es destinaven al tir al colom. Aleshores l'Ajuntament va iniciar un mètode menys cruel. Va instal·lar 16 dispensadors amb pinso esterilitzant als terrats dels edificis municipals on existia una concentració més gran de coloms. Hi ha al Mercat Central, el de Russafa i el del Cabanyal, també als terrats d'alguna comissaria de la Policia Local, com al Marítim, o a diverses biblioteques i a la Catedral. Allí se'ls proporciona aliment de qualitat en dispensadors monitoritzats i vigilats per càmeres”.


Les universitats comencen el curs amb un model híbrid i prioritzant les classes presencials entre els alumnes de primer. ACN\nLes universitats catalanes comencen progressivament aquets dies les classes i ho fan potenciant majoritàriament la presencialitat entre els alumnes de primer curs. Seguint les recomanacions, el model híbrid que combina formació telemàtica i a l'aula s'ha imposat aquest primer semestre per l'actual situació de pandèmia. L'objectiu majoritari de les universitats catalanes és que els alumnes de primer curs puguin tenir més contacte presencial per fer una bona adaptació i en la resta de casos aquesta presencialitat variaria segons els centres o facultats, les assignatures o els horaris. D'altra banda, totes han reforçar les eines telemàtiques per garantir el seguiment de la formació des de casa quan sigui necessari.


El Palau Sant Jordi acollirà un concert amb 5.000 persones sense distància i amb proves d'antígens\nEl cantant dels Love of Lesbian Santi Balmes acompanyat pel guitarrista Julián Saldarriaga.\nEs tracta d'una prova pilot, com la de la Sala Apolo, que es farà el 27 de març amb Love of Lesbian a l'escenari\nActualitzada 05/03/2021 a les 13:16\nEls grans festivals de música catalans organitzaran un concert pilot el 27 de març al Sant Jordi de Love of Lesbian, amb fins a 5.000 assistents, sense distància i amb proves d'antígens. És «el segon pas» del sector cap a la represa de l'activitat després de l'assaig clínic del desembre a la Sala Apolo. El públic se sotmetrà el mateix dia a testos d'antígens i un cribratge en tres espais habilitats a les sales Apolo, Luz de Gas i Razzmatazz. Els negatius podran assistir al concert, amb mascareta ffp2.\n«Avui comencem la remuntada», ha proclamat el director del Cruïlla, Jordi Herreruela, un dels festivals implicats, al costat del Vida, Sónar, Canet Rock o Primavera Sound, i amb la col·laboració del Govern i l'Hospital Germans Trias.\nA diferència de l'experiència de la Sala Apolo del desembre, el concert del Sant Jordi no es considera un assaig clínic si no un esdeveniment «comercial» basat en la confiança que va generar aquella prova. Per això, els assistents ara no són voluntaris sinó espectadors amb entrada als quals no es farà un seguiment ni noves proves després del concert. La pista del Sant Jordi estarà «sectorialitzada» en quatre espais, i se serà curós en evitar aglomeracions a l'entrada i a la sortida. Amb llibertat de moviments i per consumir, però amb mascareta ffp2 obligatòria, el públic gaudirà d'un concert de Love of Lesbian.\nVergés ha «saludat» la iniciativa, però ha insistit a demanar «prudència». La consellera ha recordat que «encara tenim» la pandèmia, alhora que ha admès que amb l'avanç del procés de vacunació i les «noves proves diagnòstiques» «permeten fer aquesta segona prova».\nDe la seva banda, Àngels Ponsa ha manifestat que aquest projecte «és part de la solució postpandèmica» i que ajuda a «veure la llum al final del túnel». A més, Ponsa ha tret pit i ha dit que la iniciativa situa Catalunya «en el marc mundial», i com a referència de la gestió cultural duran la pandèmia. Finalment, la consellera ha remarcat que l'experiència beneficiarà no només el món de la cultura sinó també altres sectors econòmics que apleguin grans volums de gent. L'alcaldessa de Barcelona, Ada Colau, també s'ha felicitat de la iniciativa, convençuda que es farà «amb seguretat», i s'ha mostrat orgullosa que Barcelona hagi estat «pionera» ja prèviament amb el manteniment de festivals municipals com el Grec i la Mercè.\nComenta el contingut : El Palau Sant Jordi acollirà un concert amb 5.000 persones sense distància i amb proves d'antígens


Hàbits saludables després de festes - Canal 10 Empordà\nHàbits saludables després de festes\nDesprés de les festes de nadal i els excessos d'aquestes dates. El més important és recuperar una alimentació sana i fer una mica d'exercici, dos factors molt importants per netejar el cos i millorar el dia a dia.\nAny nou vida nova! En aquesta època, és molt comú plantejar-se reptes i metes noves per complir durant l'any nou acabat d'estrenar. Un dels primers objectius proposat sòl ser fer vida sana i això implica un canvi amb l'alimentació. Començar a menjar de manera més sana i equilibrada, amb l'ajuda d'una mica d'exercici físic.\nLes festes nadalenques, per a la majoria de persones, comporten un excés de calories i d'aliments. Aquesta alteració d'hàbits pot portar problemes com digestions pesades, acidesa o intoleràncies alimentàries. Per aquest motiu els és important beure molt de líquid per tal de depurar l'organisme , evitar aliments greixosos i potenciar la verdura i el peix, d'aquesta manera tornem a equilibrar les funcions vitals del cos. La voluntat de cadascú és la base per iniciar el procés depuratiu postnadalenc. I és molt important recordar que no existeixen dietes ràpides o miraculoses.\nTal com recomanen els especialistes el més indicat és fer cinc àpats i aportar tots els nutrients essencials i necessaris per a l'organisme.De fet quan comença un any nou és segurament el moment més indicat per fixar objectius nous i plantejar hàbits d'estil de vida saludables que permetin aconseguir un benestar mental i físic per millorar la qualitat de vida.\nEn marxa recollida de microplàstics a la costa escalenca\nEl FC l'Escala perd 0 a 5 contra el Barça B\nDonatiu de l'Ajuntament i Portalblau a Càritas


En marxa la selecció de la Capital de la Sardana 2022\nArenys de Munt donava el tret de sortida l’any 2013 a la Capitalitat de la Sardana, una iniciativa de la Confederació Sardanista de Catalunya per bastir un espai on hi conviuen la festa, la tradició i el vessant crític i cultural pel món de la sardana i la dansa catalana, i obert a tothom a través de diverses activitats que giren al voltant de la sardana, en qualsevol dels seus vessants.\nDurant un any, una vila es converteix en un pol d’atracció cultural, turístic i econòmic, dinamitzant i projectant el municipi que esdevé Capital, alhora que incideix sobre el conjunt del país com un esdeveniment cultural i festiu que transcendeix el fet purament sardanista. Aquest 2019 és el torn de Perpinyà, a la Catalunya Nord, el 2020 prendrà el relleu Sant Feliu de Guíxols i el 2021 serà el torn de Balaguer.\nPerò quin municipi acollirà la capitalitat el 2022? Les bases per presentar candidatura ja s’han fet públiques. Qui presenta la candidatura ha de ser el ple l’ajuntament, mitjançant una proposta de l’entitat sardanista de la població, i si n’hi ha més d’una, preferiblement ha de ser una proposta unitària. La sol·licitud ha de constar el nom de l'entitat o entitats promotores de la sol·licitud; les entitats i/o persones que formarien el Comitè Organitzador; l'acceptació dels actes bàsics; la proposta d'esdeveniments opcionals a celebrar durant la proclamació de Capital de la Sardana i els previstos per a la resta de l'any amb les dates en què es realitzaran; la descripció dels espais on es poden desenvolupar els esdeveniments i recursos tècnics (superfície, aforament, megafonia...) i el pla de seguretat, emergències i evacuació previst. I quins requisits previs es demanen? Segons les bases, cal que “la població candidata hagi mantingut una activitat sardanista de forma pública i socialment reconeguda, en els seus vessants d'organització de ballades, concerts, aplecs, concursos o ensenyament, duta a terme per entitats sardanistes o entitats cíviques amb seccions sardanistes autònomes i reconegudes”.\nLa proclamació de la Capital de la Sardana i els seus actes corresponents se celebra habitualment el tercer dissabte de març. Aquest esdeveniment de proclamació és un dels actes bàsics del projecte Capital de la Sardana que ha de constar de la solemnitat correspon, però també d'interès per a tots els públics. Per això també es demanca que hi hagi un “espectacle amb contingut sardanista de gran format”. Per aspirar a la candidatura, els organitzadors també sol·liciten “altres grans esdeveniments”, com el lliurament dels Premis Capital de la Sardana, que se celebra al novembre o al desembre; la presentació de la Guia Sardanista, organitzada un dissabte de desembre; la Festa Anual de les colles de sardana esportiva, prevista pel febrer-març; la Trobada sardanista d'equipaments cívics, al maig-juny i la Trobada d'escoles de cobla, al juny.\nA banda, la Capital de la Sardana pot preparar un variat programa a desenvolupar durant tot l'any. Poden ser actes típicament sardanistes com ballades, concerts, aplecs o concursos, però també s'hi recomanen d'altres activitats com exposicions, xerrades, debats o cursets. A més a més, hi ha d'haver un esdeveniment institucional de cloenda de la Capitalitat que suposi traspassar la Capitalitat a la següent població.